Ar ziņu raidījumu “Pasaulē, Latvijā, Latgalē” radio Alise Plus ēterā- Estere Znotiņa.

Apvienoto Nāciju Organizācijas (ANO) Drošības padome sarīkojusi ārkārtas sanāksmi, lai apspriestu situāciju Zaporižjas atomelektrostacijā (AES) Ukrainā. To no marta sākuma kontrolē Krievijas karaspēks. Kijiva un Maskava apsūdz viena otru par uzbrukumiem stratēģiskajam objektam.

Starptautiskās Atomenerģijas aģentūras vadītājs Rafaels Grosi videouzrunā brīdināja par "smago krīzi", kas izvēršas Zaporižjas atomelektrostacijā, kamēr Maskava un Kijiva apmainās ar apsūdzībām par jaunām apšaudēm objekta tuvumā. Viņaprāt, ir steidzami jādod atļauja aģentūrai vadīt misiju Zaporižjā.

.

Saeima galīgajā lasījumā pieņēma šonedēļ valdības virzītos grozījumus Energoresursu cenu ārkārtēja pieauguma samazinājuma pasākumu likumā, paredzot iedzīvotājiem daļēju kompensāciju saistībā ar apkures izmaksu pieaugumu, pabalstus pensionāriem un paplašinot mājokļa pabalsta saņēmēju loku. Daļēji sedzot energoresursu cenu pieaugumu mājsaimniecībām, atbalsts paredzēts par centrālo apkuri, apkurē izmantotu elektrību, gāzi, granulām, malku un koksnes briketēm. Tostarp paredzēts neviennozīmīgi vērtētais vienreizējs 60 eiro atbalsts malkas iegādei bez čeka. Attiecībā uz centralizēto siltumapgādi kompensācija būs iekļauta tarifā. Arī gāzes rēķinos par periodu no 1. jūlija līdz nākamā gada 30. aprīlim atlaide būs iekļauta automātiski.

Savukārt atbalsts elektroenerģijas, granulu, koksnes brikešu, malkas iegādes izmaksu daļējai segšanai tiks realizēts caur pašvaldībām, izmantojot pašvaldības noteiktās struktūrvienības, kas konsultēs iedzīvotājus par atbalsta mehānismiem un nepieciešamo dokumentu iesniegšanu un reģistrāciju.

Inflācijas kompensēšanai paredzēts ikmēneša valsts pabalsts pensiju saņēmējiem, senioriem, personām ar invaliditāti, apgādnieku zaudējušām personām septiņu mēnešu garumā – no 2022. gada 1. novembra līdz 2023. gada 31. maijam.

Līdz 15. augustam Aglonā tiek atzīmēti Vissvētākās Jaunavas Marijas Debesīs uzņemšanas svētki. Simtiem svētceļotāju jau uzsākuši savu ceļu uz Aglonu. Šogad, kad atcelti visi ar Covid-19 saistītie ierobežojumi, plānots, ka Aglonas svētkus varētu apmeklēt vairāk cilvēku nekā iepriekšējos gados. Šogad Aglonā bez ierobežojumiem būs pieejamas arī ēdināšanas un izmitināšanas vietas.Aglonas apkaimē aicina autobraucējus būt īpaši uzmanīgiem, jo tradicionāli uz svētkiem ierodas liels skaits dalībnieku, tajā skaitā svētceļnieki, un uz autoceļiem pie Aglonas ir intensīva gājēju kustība.

Rūpējoties par svētku dalībnieku drošību, sākot no piektdienas, 12.augusta, plkst. 17.00 līdz pirmdienas, 15.augusta, plkst. 18.00 tiks slēgta kravas auto tranzītsatiksme pa vairākiem valsts autoceļiem. Uz sabiedrisko transportu šie ierobežojumi neattieksies.

Ar raidījumu “Pasaulē, Latvijā, Latgalē” radio Alise Plus ēterā- Estere Znotiņa. Raidījumu sagatavoja radio Alise Plus informācijas un ziņu dienests, tas tapis ar Sabiedrības Integrācijas Fonda atbalstu.